tttarun/llama2_hindi huggingface dataset:
कला, संस्कृति और वास्तुकला के संदर्भ में भारतीय इतिहास में मुगल साम्राज्य के योगदान का मूल्यांकन कीजिये। (250 शब्द)
उत्तर :
हल करने का दृष्टिकोण:
मुगल कला, संस्कृति और स्थापत्य का संक्षिप्त परिचय देते हुए अपने उत्तर की शुरुआत कीजिये।
भारतीय इतिहास में इनके योगदानों की उदाहरण सहित चर्चा कीजिये।
तदनुसार निष्कर्ष दीजिये।
परिचय:
भारतीय इतिहास में सबसे महत्त्वपूर्ण साम्राज्यों में से एक मुगल साम्राज्य ने भारत पर तीन शताब्दियों तक शासन किया था। मुगलों ने कला, संस्कृति और वास्तुकला में अपने योगदान के माध्यम से भारतीय इतिहास पर काफी व्यापक प्रभाव डाला था।
मुख्य भाग:
कला, संस्कृति और वास्तुकला के संदर्भ में भारतीय इतिहास में मुगल साम्राज्य का योगदान:
कला:
मुगल कला, भारतीय और फारसी तत्वों का मिश्रण थी। मुगल शासक कला के महान संरक्षक थे और भारतीय इतिहास में कला के कुछ बेहतरीन उदाहरणों के लिये जिम्मेदार थे।
लघु चित्रकला शैली: लघु चित्रकला शैली के रूप में भारतीय कला में मुगलों का महत्त्वपूर्ण योगदान है। मुगल लघुचित्रों को विस्तृत वर्णन, बेहतरीन ब्रशवर्क और ज्वलंत रंगों के उपयोग के रूप में जाना जाता था।
कहानी प्रदर्शन के रूप में: ये पेंटिंग मुख्य रूप से पांडुलिपियों को चित्रित करने के लिये उपयोग की जाती थीं और यह किसी कहानी वर्णन का महत्त्वपूर्ण माध्यम थीं।
मुगल लघु चित्रों के कुछ सबसे महत्त्वपूर्ण उदाहरणों में बाबरनामा और अकबरनामा शामिल हैं।
संस्कृति:
मुगल, एक विशिष्ट संस्कृति के विकास के लिये जिम्मेदार थे जो भारतीय, फारसी और इस्लामी परंपराओं का मिश्रण थी। मुगल, साहित्य और कविता के महान संरक्षक थे तथा उनका दरबार शिक्षा एवं संस्कृति का केंद्र था।
उर्दू भाषा: भारतीय संस्कृति में मुगलों के सबसे महत्त्वपूर्ण योगदानों में से एक उर्दू भाषा है। उर्दू भारतीय और फारसी भाषाओं का मिश्रण है और इसका विकास मुगल काल के दौरान हुआ था।
इनके दरबार की भाषा फारसी थी तथा कविता, साहित्य और कलात्मक अभिव्यक्ति के अन्य रूपों में इसका इस्तेमाल किया जाने लगा था।
संगीत के रूप: मुगलों ने संगीत में भी महत्त्वपूर्ण योगदान दिया था। मुगल दरबार संगीत का केंद्र था और मुगल बादशाह संगीत के महान संरक्षक थे।
कव्वाली और गज़ल सहित नए संगीत रूपों के विकास में मुगल शासकों की भूमिका थी।
स्थापत्य:
मुगल विशिष्ट स्थापत्य शैली के विकास के लिये जिम्मेदार थे जिसकी विशेषताओं में भव्यता, समरूपता और विस्तृत सजावट के पहलू शामिल थे।
भारतीय वास्तुकला में मुगलों के सबसे महत्त्वपूर्ण योगदानों में से एक ताजमहल का निर्माण करना है।
ताजमहल विश्व की सबसे प्रतिष्ठित इमारतों में से एक है। ताजमहल को शाहजहाँ ने अपनी पत्नी मुमताज महल की याद में बनवाया था और यह प्रेम तथा समर्पण का प्रतीक है।
लाल किला मुगल वास्तुकला का एक और महत्त्वपूर्ण उदाहरण है। लाल किला सम्राट शाहजहाँ द्वारा बनवाया गया था और यह मुगल भव्यता का प्रतीक है।
लाल किला यूनेस्को का विश्व धरोहर स्थल है और भारत के सबसे महत्त्वपूर्ण ऐतिहासिक स्मारकों में से एक है।
निष्कर्ष:
मुगल साम्राज्य ने कला, संस्कृति और वास्तुकला के मामले में भारतीय इतिहास में महत्त्वपूर्ण योगदान दिया था। मुगल शासक भारतीय इतिहास में कला के कुछ बेहतरीन पहलुओं के लिये जिम्मेदार थे तथा यह साहित्य और कविता के महान संरक्षक थे।
ताजमहल और लाल किले सहित भारतीय इतिहास में निर्मित कुछ सबसे प्रतिष्ठित इमारतों के लिये भी मुगल जिम्मेदार थे। मुगलों ने एक अलग संस्कृति विकसित की जो भारतीय, फारसी और इस्लामी परंपराओं का मिश्रण थी।
विभिन्न प्रकार की अभिवृत्तियों की चर्चा करते हुए बताइये कि इनसे हमारा व्यवहार और विचार किस प्रकार प्रभावित होते हैं। (150 शब्द)
प्रश्न का उत्तर जल्द ही प्रकाशित होगा।
भारत में शीत लहर की उत्पत्ति में पश्चिमी विक्षोभ की भूमिका पर चर्चा करते हुए बताइये कि ला नीना से शीत लहर की गंभीरता किस प्रकार प्रभावित हो सकती है। (150 शब्द)
उत्तर :
हल करने का दृष्टिकोण:
शीत लहर के कारण के रूप में पश्चिमी विक्षोभ की भूमिका पर चर्चा करते हुए अपना उत्तर प्रारंभ कीजिये।
चर्चा कीजिये कि ला नीना से शीत लहर की गंभीरता किस प्रकार प्रभावित होती है।
तदनुसार निष्कर्ष दीजिये।
परिचय:
शीत लहर का तात्पर्य 24 घंटे के अंदर तापमान में एक ऐसे स्तर तक तेजी से गिरावट होना है जिसमें कृषि, उद्योग, वाणिज्य और सामाजिक गतिविधियों के लिये पर्याप्त रूप से बढ़ी हुई सुरक्षा की आवश्यकता होती है।
भारतीय मौसम विज्ञान विभाग (IMD) के अनुसार भारत में शीत लहर के विकास के लिये आवश्यक मानदंड हैं:
मैदानी इलाकों में रिकॉर्ड किया गया न्यूनतम तापमान 10 डिग्री सेल्सियस या उससे कम होना चाहिये।
अधिक ऊँचाई वाली पहाड़ियों के लिये, न्यूनतम तापमान 0 डिग्री या कम होना चाहिये।
उच्चतम तापमान सामान्य तापमान की तुलना में 4.5-6.4 डिग्री सेल्सियस तक कम होना चाहिये।
मुख्य भाग:
भूमध्यसागरीय क्षेत्र से उत्पन्न होने वाले पश्चिमी विक्षोभ का भारत सहित हिमालयी क्षेत्र के मौसम पर महत्त्वपूर्ण प्रभाव पड़ता है।
यह फसल के नुकसान, भूस्खलन, बाढ़, हिमस्खलन के साथ शीत लहर की स्थिति एवं घने कोहरे जैसी कई चरम मौसमी घटनाओं का कारण बन सकते हैं।
भारत में शीत लहर के विकास में पश्चिमी विक्षोभ की भूमिका:
जैसे ही पश्चिमी विक्षोभ भारत की ओर बढ़ता है, यह अपने साथ नमीयुक्त हवाएँ लाता है जो सर्द और शुष्क उत्तर-पश्चिमी हवाओं को गर्म और नम पूर्वी हवाओं से बदल देता है।
हवा की दिशा में इस बदलाव से तापमान में गिरावट के साथ शीत लहरों का विकास हो सकता है।
इसके अतिरिक्त पश्चिमी विक्षोभ के कारण होने वाली अत्यधिक वर्षा से घना कोहरा और दृश्यता में कमी आने के साथ शीत लहर की स्थिति की गंभीरता में वृद्धि हो सकती है।
ला नीना और शीत लहर:
ला नीना एक ऐसी मौसमी घटना है जो मध्य और पूर्वी उष्णकटिबंधीय प्रशांत महासागर में समुद्र की सतह के औसत से कम तापमान को दर्शाती है।
ला नीना के दौरान भारतीय मानसून आमतौर पर कमजोर हो जाता है, जिससे कम वर्षा होने के साथ भारत में सूखे की संभावना बढ़ सकती है।
इससे तापमान में गिरावट और शीत लहर का विकास हो सकता है।
इसके अलावा कमजोर मानसून भी पश्चिमी विक्षोभ की आवृत्ति में वृद्धि कर सकता है, जो शीत लहर की स्थिति की संभावना और गंभीरता को और बढ़ा सकता है।
निष्कर्ष:
पश्चिमी विक्षोभ, भारत में शीत लहर के विकास में महत्त्वपूर्ण भूमिका निभाते हैं। आर्द्र हवाएँ और इन मौसम प्रणालियों के कारण होने वाली अत्यधिक वर्षा से तापमान में गिरावट के साथ शीत लहर का विकास हो सकता है।
इसके अतिरिक्त ला नीना की स्थिति भारतीय मानसून को कमजोर करके और सूखे की संभावना को बढ़ाकर शीत लहर की गंभीरता को प्रभावित कर सकती है।
दक्षिण पूर्व एशियाई सभ्यताओं पर भारतीय कला एवं संस्कृति के प्रभावों का परीक्षण कीजिये। (150 शब्द)
उत्तर :
हल करने का दृष्टिकोण:
दक्षिण पूर्व एशियाई सभ्यताओं पर भारतीय कला और संस्कृति के प्रभाव का संक्षेप में परिचय देते हुए अपना उत्तर प्रारंभ कीजिये।
दक्षिण पूर्व एशिया पर भारतीय कला और संस्कृति के विभिन्न प्रभावों की चर्चा कीजिये।
तदनुसार निष्कर्ष दीजिये।
परिचय:
दक्षिण पूर्व एशिया की सभ्यताओं पर भारतीय कला और संस्कृति का महत्त्वपूर्ण प्रभाव रहा है। दक्षिण पूर्व एशिया में भारतीय संस्कृति के प्रसार का पता भारत और दक्षिण पूर्व एशिया के बीच प्राचीन समुद्री व्यापार मार्गों से लगाया जा सकता है, जिससे वस्तुओं, विचारों और सांस्कृतिक प्रथाओं का आदान-प्रदान हुआ था। भारतीय कला और संस्कृति का दक्षिण पूर्व एशियाई सभ्यताओं के विकास पर स्थायी प्रभाव पड़ा है (विशेष रूप से धर्म, वास्तुकला और साहित्य के क्षेत्रों में)।
ल्मुख्य
दक्षिण पूर्व एशियाई सभ्यताओं पर भारतीय कला एवं संस्कृति का प्रभाव:
धर्म:
भारतीय धर्म का दक्षिण पूर्व एशिया की संस्कृति पर महत्त्वपूर्ण प्रभाव पड़ा है।
बौद्ध धर्म: भारत से दक्षिण पूर्व एशिया में बौद्ध धर्म का प्रसार हुआ और इसका दक्षिण पूर्व एशियाई सभ्यताओं के विकास पर गहरा प्रभाव पड़ा है।
दक्षिण पूर्व एशिया में शुरुआती बौद्ध साम्राज्य (जैसे कि वर्तमान म्यांमार और थाईलैंड), भारतीय बौद्ध धर्म से काफी प्रभावित थे, और इन राज्यों के शासक बौद्ध धर्म के संरक्षक थे तथा उन्होंने कई बौद्ध मंदिरों और मठों का निर्माण कराया था।
हिंदू धर्म: हिंदू धर्म को भारतीय व्यापारियों और भिक्षुओं के माध्यम से दक्षिण पूर्व एशिया में ले जाया गया था और इसका कई दक्षिण पूर्व एशियाई देशों के धार्मिक विश्वासों एवं प्रथाओं पर महत्त्वपूर्ण प्रभाव पड़ा है।
दक्षिण पूर्व एशिया के मंदिर और मूर्तियाँ भी भारतीय रूपांकनों से प्रेरित हैं और कई दक्षिण पूर्व एशियाई शासक भारतीय हिंदू धर्म से काफी प्रभावित थे।
स्थापत्य कला:
भारतीय वास्तुकला का भी दक्षिण पूर्व एशियाई सभ्यताओं पर महत्त्वपूर्ण प्रभाव पड़ा है।
दक्षिण पूर्व एशिया में मंदिरों और अन्य धार्मिक भवनों के निर्माण में भारतीय स्थापत्य शैली और तकनीकों का उपयोग देखा जा सकता है।
उदाहरण के लिये कंबोडिया में अंकोरवाट की वास्तुकला भारतीय शैलियों और तकनीकों से काफी प्रभावित है और इस मंदिर परिसर को दक्षिण पूर्व एशिया में भारत से प्रेरित वास्तुकला के सबसे प्रमुख उदाहरणों में से एक माना जाता है।
साहित्य और कलात्मक प्रभाव:
भारतीय साहित्य का प्रभाव दक्षिण पूर्व एशियाई सभ्यताओं पर भी पड़ा है। रामायण और महाभारत जैसे दो महान भारतीय महाकाव्यों को दक्षिण पूर्व एशिया में भी लोकप्रियता मिली है और इनके संस्करण को कई दक्षिण पूर्व एशियाई देशों में देखा जा सकता है।
इनकी कहानियों को स्थानीय संस्कृति और मान्यताओं को प्रतिबिंबित करने के लिये विकसित किया गया है लेकिन भारतीय साहित्य का प्रभाव अभी भी इन रूपांतरों में प्रयुक्त विषयों और पात्रों में देखा जा सकता है।
निष्कर्ष:
भारतीय कला और संस्कृति का दक्षिण पूर्व एशियाई सभ्यताओं पर महत्त्वपूर्ण प्रभाव पड़ा है। दक्षिण पूर्व एशिया में भारतीय संस्कृति के प्रसार का पता प्राचीन समुद्री व्यापार मार्गों से लगाया जा सकता है और इसका दक्षिण पूर्व एशियाई सभ्यताओं के विकास पर स्थायी प्रभाव पड़ा है। भारतीय संस्कृति ने धर्म, वास्तुकला और साहित्य के क्षेत्रों में दक्षिण पूर्व एशिया को प्रभावित किया है जिसे आज भी देखा जा सकता है।
राष्ट्रकूटों ने दक्कन की स्थापत्य संबंधी विरासत में महत्त्वपूर्ण योगदान दिया है। चर्चा कीजिये। (150 शब्द)
उत्तर :
हल करने का दृष्टिकोण:
अपने उत्तर की शुरुआत राष्ट्रकूटों का संक्षिप्त परिचय देकर कीजिये।
दक्कन के वास्तुकार को आकार देने में राष्ट्रकूटों की भूमिका की चर्चा कीजिये।
तदनुसार निष्कर्ष लिखिये।
परिचय
राष्ट्रकूट वंश ने 8वीं से 10वीं शताब्दी तक दक्षिण भारत के कुछ हिस्सों पर शासन किया। उनकी चरम सफलता की स्थिति में उनके राज्य में तमिलनाडु, आंध्र प्रदेश, तेलंगाना, महाराष्ट्र और गुजरात के वर्तमान भारतीय राज्यों के कुछ हिस्सों के साथ-साथ पूरी तरह से कर्नाटक का आधुनिक राज्य शामिल था।
यह न केवल उस समय के सबसे शक्तिशाली शासक थे बल्कि आर्थिक और सांस्कृतिक मामलों में उत्तर तथा दक्षिण भारत के बीच एक सेतु के रूप में भी काम करती थी।
मुख्य भाग
दक्कन वास्तुकला पर राष्ट्रकूट का प्रभाव:
राष्ट्रकूटों ने एक कलात्मक स्थापत्य शैली की स्थापना में महत्त्वपूर्ण भूमिका निभाई थी जिसे अब कर्नाटक द्रविड़ शैली के रूप में जाना जाता है।
एलोरा का आश्चर्यजनक कैलाश मंदिर (रॉक-कट संरचना) राष्ट्रकूट वास्तुशिल्प उपलब्धि का प्रतीक है, इसकी प्रमुख विशेषताएँ इस प्रकार हैं:
यह कर्नाटक द्रविड़ स्थापत्य शैली में निर्मित, महाराष्ट्र में एलोरा की गुफाओं में रॉक-कट हिंदू मंदिरों में सबसे बड़ा है।
मुख्य मंदिर, एक प्रवेश द्वार, नंदी मंडप और चारों ओर से घेरे हुए प्रांगण के साथ एक प्रांगण इस मंदिर के चार प्रमुख घटक हैं।
कैलाश मंदिर अपनी अद्भुत मूर्तियों के साथ उत्कर्ष वास्तुशिल्प का भी उदाहरण है। मूर्तिकला महिष राक्षस को देवी दुर्गा द्वारा मारे जाने का प्रतिनिधित्व करती है।
एक अन्य मूर्ति में रावण शिव के घर कैलाश पर्वत को स्थानांतरित करने का प्रयास कर रहा है। दीवारें भी रामायण के चित्रों से आच्छादित हैं। कैलाश मंदिर में द्रविड़ कला का प्रभाव अधिक है।
अन्य प्रमुख स्थापत्य स्थल:
एलिफेंटा की गुफाएँ:
एलिफेंटा की गुफाएँ, एक द्वीप पर स्थित है, जिसे मुंबई के पास श्रीपुरी के नाम से जाना जाता है।
इसका नाम हाथी की बड़ी सी मूर्ती की उपस्थिति के कारण एलिफेंटा रखा गया था।
एलोरा की गुफाओं और एलिफेंटा की गुफाओं में कई समानताएँ हैं जो कारीगरों की निरंतरता को प्रदर्शित करती हैं।
एलिफेंटा गुफाओं के प्रवेश द्वार में विशाल द्वार-पालक मूर्तियाँ शामिल हैं।
गर्भगृह के चारों ओर प्राकार को घेरने वाली दीवार पर नटराज, गंगाधर, अर्धनारीश्वर, सोमस्कंद और त्रिमूर्ति की मूर्तियाँ हैं।
नवलिंग मंदिर:
अमोघवर्ष प्रथम या उनके पुत्र कृष्ण द्वितीय, जो राष्ट्रकूट राजवंश के एक शासक थे, ने नौवीं शताब्दी में नवलिंग मंदिर परिसर का निर्माण किया था।
कुक्कनूर वह शहर है जहाँ यह मंदिर स्थित है। यह भारतीय राज्य कर्नाटक के कोप्पल ज़िले में, इटागी के उत्तर में और गदग के पूर्व में स्थित है।
दक्षिण भारत में नौ मंदिर समूह द्रविड़ स्थापत्य शैली में बनाए गए थे। इसका नाम, नवलिंग, एक लिंग की उपस्थिति से आता है, जो हिंदू धर्म में शिव का सामान्य प्रतिनिधित्व है।
निष्कर्ष:
राष्ट्रकूट वंश का अंत हो गया, लेकिन उनका प्रभाव बना रहा। उनके राज्य के कुछ हिस्सों पर बाद के चोलों और अन्य राजवंशों द्वारा कब्जा कर लिया गया था, लेकिन उनकी शासन की प्रणाली और कई अन्य सांस्कृतिक प्रथाओं का पालन बाद के साम्राज्यों द्वारा भी किया गया था।
प्र. "पाल साम्राज्य भारत में बौद्ध धर्म और बौद्ध कला के अंतिम महान चरण का साक्षी रहा"। कथन के आलोक में पालकालीन कला की प्रमुख विशेषताओं पर प्रकाश डालिये। (250 शब्द)
उत्तर :
दृष्टिकोण:
पाल वंश का संक्षिप्त परिचय देते हुए अपने उत्तर की शुरुआत कीजिये।
चर्चा कीजिये कि किस प्रकार पाल शासन बौद्ध धर्म का अंतिम महान चरण था।
पाल कला की प्रमुख विशेषताओं की विवेचना कीजिये।
उचित निष्कर्ष दीजिये।
परिचय:
"पाल" एक संस्कृत शब्द है जिसका अर्थ "रक्षक" होता है। इसे सम्राटों के नाम के साथ जोड़ा गया था जिससे इस साम्राज्य को "पाल" नाम दिया गया।
पाल साम्राज्य की स्थापना गोपाल ने संभवत: 750 ई. में की थी।
पाल वंश ने 8वीं से 12वीं शताब्दी तक भारत के पूर्वी भाग पर शासन किया।
मुख्य भाग:
पाल कला, जिसे पाल-सेन कला या पूर्वी भारतीय कला भी कहा जाता है, वर्तमान के भारत के बिहार और पश्चिम बंगाल राज्य के साथ बांग्लादेश में विकसित हुई कलात्मक शैली है।
पाल काल बौद्ध धर्म का अंतिम महान चरण था:
नालंदा और विक्रमशिला जैसे विभिन्न मठ बौद्ध शिक्षा और कला के महान केंद्र थे। यहाँ पर बौद्ध विषयों से संबंधित कई पांडुलिपियों को तैयार करने के साथ ताड़ के पत्तों पर वज्रयान बौद्ध देवताओं को चित्रित किया गया था।
पाल शासकों ने बौद्ध धर्म को अपने राज्य धर्म के रूप में संरक्षण दिया और उनके काल के मंदिरों में बौद्ध स्तूप (अंड शैली) जैसी छतें होती थीं जिन्हें बंगला छत कहा जाता है।
उन्होंने गौंड के शासक, शशांक द्वारा नष्ट किये गए बौद्ध स्थानों का कायाकल्प किया और बौद्ध धर्म के अंतर्राष्ट्रीयकरण को बढ़ावा दिया।
इसके अलावा, पाल वंश भारत में ऐसा प्रमुख अंतिम वंश था जिसके तहत बौद्ध धर्म को राज्य का समर्थन प्राप्त था।
पाल वंश के पतन के साथ ही भारत में बौद्ध धर्म का भी तेजी से पतन हुआ।
पाल कला की मुख्य विशेषताएँ:
पाल वंश की कला और स्थापत्य के विकास से " पाल मूर्तिकला शैली" का विकास हुआ।
उस समय की कला और स्थापत्य में बंगाली समाज के कई क्षेत्रीय पहलू देखे जा सकते हैं।
पाल वंश की कला और स्थापत्य में टेराकोटा, मूर्तिकला और चित्रकला को महत्व दिया गया था।
पहाड़पुर में धर्मपाल द्वारा बनवाया गया सोमपुर महाविहार, पाल वंश के बेहतरीन स्थापत्य में से एक है।
महान मठ (जिसे सोमपुर महाविहार के नाम से भी जाना जाता है), 12वीं शताब्दी तक एक प्रसिद्ध बौद्धिक केंद्र था।
विक्रमशिला विहार, ओदंतपुरी विहार और जगद्दल विहार जैसे प्रमुख स्थापत्य पाल शासन से संबंधित हैं।
इस अवधि के दौरान उत्तम नक्काशी के साथ कांस्य मूर्ति निर्माण को बढ़ावा मिला।
इस दौरान स्थापत्य के उन्नत होने के क्रम में विभिन्न बौद्ध विहारों का उदय हुआ।
टेराकोटा पट्टिकाओं का अनुप्रयोग इनकी कलात्मक प्रतिभा का एक अन्य उदाहरण है।
इन पट्टिकाओं का उपयोग दीवार की सतह की सजावट के रूप में किया जाता था और इसे बंगाल के कलाकारों की प्रतिभा के रूप में पहचाना जाता है।
निष्कर्ष:
पाल वंश ने विभिन्न दक्षिण एशियाई देशों में बौद्ध मठों के प्रसार के साथ विचारों के मुक्त आदान-प्रदान का मार्ग प्रशस्त किया ।
1. समय के लिये धन खर्च किया जा सकता है , धन के लिये समय नहीं। क्योंकि समय वह वस्तु है जो आपके पास पहले खत्म हो जाएगा।
2. ज्ञान और तर्क के विकास के बिना सभ्यता आगे नहीं बढ़ सकती।
प्रश्न का उत्तर जल्द ही प्रकाशित होगा।
प्रश्न. भारत के स्वतंत्रता संग्राम में सरदार वल्लभभाई पटेल द्वारा निभाई गई भूमिका की चर्चा कीजिये (250 शब्द)
उत्तर :
हल करने का दृष्टिकोण:
सरदार वल्लभ भाई पटेल के बारे में संक्षिप्त परिचय दीजिये।
भारत के स्वतंत्रता संग्राम में उनकी भूमिका की विवेचना कीजिये।
स्वतंत्रता प्राप्ति के बाद उनकी भूमिका की विवेचना कीजिये।
तदनुसार निष्कर्ष लिखिये।
परिचय:
सरदार वल्लभभाई पटेल भारत के पहले गृह मंत्री और उप प्रधान मंत्री थे।
भारत को एकीकृत करने और एक स्वतंत्र राष्ट्र बनाने में उनके महान योगदान के लिये उन्हें भारत के वास्तविक एकीकरणकर्ता के रूप में पहचाना जाता है।
उन्होंने श्रेष्ठ भारत बनाने के लिये भारत के लोगों से एकजुट होकर रहने का अनुरोध किया।
यह विचारधारा अभी भी आत्मानिर्भर भारत पहल में परिलक्षित होती है जो भारत को आत्मनिर्भर बनाने का प्रयास करती है।
उन्हें 'भारत के सिविल सेवकों के संरक्षक' के रूप में भी याद किया जाता है क्योंकि उन्होंने आधुनिक अखिल भारतीय सेवा प्रणाली की स्थापना की, जिसे आधुनिक भारत के स्टील फ्रेम के रूप में भी जाना जाता है।
प्रारूप:
स्वतंत्रता संग्राम में भूमिका:
उन्होंने राष्ट्रीय स्वतंत्रता आंदोलन के साथ खेड़ा सत्याग्रह (1918) और बारदोली सत्याग्रह (1928) में किसान हित को एकीकृत किया।
बारदोली की महिलाओं ने वल्लभभाई पटेल को 'सरदार' की उपाधि दी, जिसका अर्थ है 'एक नेता'।
1930 के नमक सत्याग्रह (प्रार्थना और उपवास आंदोलन) के दौरान, सरदार पटेल ने तीन महीने की कैद भी काटी।
मार्च 1931 में पटेल ने भारतीय राष्ट्रीय कॉन्ग्रेस के कराची अधिवेशन (46वें सत्र) की अध्यक्षता की, जिसे गांधी-इरविन समझौते की पुष्टि करने के लिये बुलाया गया था।
इसके अलावा, उन्होंने शराब के सेवन, छुआछूत, जातिगत भेदभाव और गुजरात तथा उसके बाहर महिला मुक्ति के लिये बड़े पैमाने पर काम किया।
स्वतंत्रता के बाद के भारत में योगदान:
संविधान निर्माण में भूमिका: उन्होंने भारत की संविधान सभा की विभिन्न समितियों का नेतृत्त्व किया, अर्थात्:
मौलिक अधिकारों पर सलाहकार समिति।
अल्पसंख्यकों और जनजातीय तथा बहिष्कृत क्षेत्रों पर समिति।
प्रांतीय संविधान समिति।
रियासतों का एकीकरण:
सरदार पटेल ने लगभग 565 रियासतों को भारतीय संघ में शामिल करने में महत्त्वपूर्ण भूमिका निभाई।
त्रावणकोर, हैदराबाद, जूनागढ़, भोपाल और कश्मीर जैसी कुछ रियासतें भारत राज्य में शामिल होने के खिलाफ थीं।
सरदार पटेल ने रियासतों के साथ आम सहमति बनाने के लिये अथक प्रयास किया लेकिन जहाँ भी आवश्यक था, साम, दाम, दंड और भेद के तरीकों को अपनाने में संकोच नहीं किया।
उन्होंने नवाब द्वारा शासित जूनागढ़ और निज़ाम द्वारा शासित हैदराबाद की रियासतों को भारत में शामिल करने जोड़ने के लिये बल का इस्तेमाल किया था, दोनों ने अपने-अपने राज्यों को भारत संघ के साथ विलय नहीं करने की इच्छा जताई थी।
निष्कर्ष:
सरदार वल्लभभाई पटेल ने ब्रिटिश भारतीय क्षेत्र के साथ-साथ रियासतों को एकीकृत किया और भारत के बाल्कनीकरण को रोका।
उन्हें भारतीय रियासतों के भारतीय संघ में एकीकरण में महत्त्वपूर्ण भूमिका निभाने और रियासतों को भारतीय संघ के साथ गठबंधन करने हेतु राजी करने के लिये "भारत के लौह पुरुष" के रूप में जाना जाता है।
प्रश्न. भारतीय क्षेत्रीय नौवहन उपग्रह प्रणाली (IRNSS) की आवश्यकता क्यों है? यह नेविगेशन में कैसे मदद करती है? (250 शब्द)
उत्तर :
हल करने का दृष्टिकोण:
आईआरएनएसएस को संक्षेप में समझाइये।
आईआरएनएसएस की आवश्यकता पर चर्चा कीजिये।
नेविगेशन में आईआरएनएसएस के लाभों पर चर्चा कीजिये।
तदनुसार निष्कर्ष लिखिये।
परिचय:
आईआरएनएसएस का पूरा नाम भारतीय क्षेत्रीय नेविगेशन सेटेलाइट सिस्टम (Indian Regional Navigation Satellite System) है। यह उपग्रहों अर्थात् सेटेलाइट का एक सेट है जो एक साथ भारत को जीपीएस के समान एक क्षेत्रीय स्थिति वाला सिस्टम प्रदान कर सकता है।
इसरो की वेबसाइट के मुताबिक, यह प्रणाली उपयोगकर्त्ताओं के प्राथमिक कवरेज क्षेत्र में 20 मीटर से अधिक तक की सटीक स्थिति हेतु डिज़ाइन की गई है। यह भारत की सीमा के करीब 1500 किमी. के घेरे में भी अपनी सेवाएँ प्रदान कर सकता है।
प्रारूप
स्वदेशी नौवहन उपग्रह प्रणाली की आवश्यकता:
जीपीएस और ग्लोनास संबंधित देशों की रक्षा एजेंसियों द्वारा संचालित होते हैं।
यह संभव है कि नागरिक सेवा को अपमानित या अस्वीकार किया जा सकता है।
आईआरएनएसएस भारतीय क्षेत्र में एक स्वतंत्र क्षेत्रीय प्रणाली है और सेवा प्रदान करने के लिये अन्य प्रणालियों पर निर्भर नहीं है।
आईआरएनएसएस के विभिन्न लाभ:
दोहरे उद्देश्य की पूर्ति: यह 2 सेवाओं के लिये वास्तविक समय की जानकारी प्रदान करेगा अर्थात, नागरिक उपयोग के लिये मानक स्थिति सेवा और सेना के लिये प्रतिबंधित सेवा जिसे अधिकृत उपयोगकर्ताओं के लिये एन्क्रिप्ट किया जा सकता है।
विदेशी उपग्रहों पर निर्भरता में कमी: भारत उन 5 देशों में से एक बन गया है जिनके पास अपना स्वयं का नेविगेशन सिस्टम है। इसलिये, नेविगेशन उद्देश्यों के लिये अन्य देशों पर भारत की निर्भरता कम हो जाती है।
इसके अलावा, यह भारत में वैज्ञानिक और तकनीकी प्रगति में मदद करेगा। यह देश की संप्रभुता और सामरिक आवश्यकताओं के लिये महत्वपूर्ण है।
वाणिज्यिक वाहन की ट्रैकिंग: अप्रैल 2019 में, सरकार ने निर्भया मामले के फैसले के अनुसार देश के सभी वाणिज्यिक वाहनों के लिये IRNSS-आधारित वाहन ट्रैकर्स को अनिवार्य कर दिया।
अंतर्राष्ट्रीय मान्यता: इसके अलावा, क्वालकॉम टेक्नोलॉजीज ने आईआरएनएसएस का समर्थन करने वाले मोबाइल चिपसेट का अनावरण किया है।
भारत की सॉफ्ट पावर कूटनीति को बढ़ावा: इसके अलावा व्यापक कवरेज के साथ, परियोजना के भविष्य के उपयोगों में से एक में सार्क देशों के साथ परियोजना को साझा करना शामिल है। इससे क्षेत्रीय नौवहन प्रणाली को और एकीकृत करने में मदद मिलेगी तथा इस क्षेत्र के देशों के प्रति भारत की ओर से कूटनीतिक सद्भावना का संकेत मिलेगा।
निष्कर्ष:
आईआरएनएसएस की शुरुआत के साथ, भारत उपग्रह नेविगेशन क्षमता वाले कुछ चुनिंदा देशों के विशिष्ट क्लब में शामिल हो गया है। इसने भारत को नौवहन क्षमताओं के मामले में, विशेष रूप से सैन्य दृष्टि से स्वतंत्र बना दिया है।
भविष्य में, आईआरएनएसएस की सेवाएँ पड़ोसी देशों को वाणिज्यिक आधार पर या भू-रणनीतिक कदम के हिस्से के रूप में निशुल्क दी जा सकती हैं। उपग्रहों की संख्या में और वृद्धि के साथ, आईआरएनएसएस की पहुँच तब तक बढ़ती रहेगी जब तक कि यह वैश्विक कवरेज हासिल नहीं कर लेता।
प्रश्न. स्वामी विवेकानंद भारतीय दार्शनिक विचारों में क्रांति लेकर आए तथा भारतीयों को जाग्रत किया। उन्हें अनेकता में एकता के दर्शन के महान गुरु के रूप में देखा जा सकता है। चर्चा कीजिये। (250 शब्द)
उत्तर :
हल करने का दृष्टिकोण:
स्वामी विवेकानंद का संक्षिप्त परिचय दीजिये।
स्वामी विवेकानंद के दर्शन की विवेचना कीजिये।
संक्षेप में चर्चा कीजिये कि कैसे उनका दर्शन विविधता में एकता को बढ़ावा देता है।
तदनुसार निष्कर्ष लिखिये।
परिचय:
स्वामी विवेकानंद का नाम मूल रूप से नरेंद्र नाथ दत्त था। वह भारतीय और पश्चिमी संस्कृति दोनों से प्रभावित थे। प्रारंभ में हिंदू देवताओं की उपासना तथा उनकी मान्यताओं का ईसाई धर्म के सिद्धांतों से अक्सर विरोध होता था। यह तब तक था जब तक उन्होंने रामकृष्ण को अपने गुरु के रूप में स्वीकार नहीं किया और एक भिक्षु बन गए। संस्कृति के उनके विशाल ज्ञान ने उन्हें अंतर-धार्मिक जागरूकता बढ़ाने का अवसर दिया और उन्हें मान्यता भी दिलाई।
प्रारूप :
विवेकानंद का दर्शन वेदांत पर आधारित है, इसके मुख्य सिद्धांत इस प्रकार हैं:
यह उपनिषदों और उनकी व्याख्या पर आधारित था।
इसका उद्देश्य 'ब्राह्मण' (परम वास्तविकता) के बारे में पूछताछ करना था जो उपनिषदों की केंद्रीय अवधारणा थी।
इसने वेद को सूचना के अंतिम स्रोत के रूप में देखा और जिसके अधिकार पर सवाल नहीं उठाया जा सकता था।
इसने बलिदान (कर्म) के विपरीत ज्ञान (ज्ञान) के मार्ग पर जोर दिया।
ज्ञान का अंतिम उद्देश्य 'मोक्ष' यानि 'संसार' से मुक्ति था।
स्वामी विवेकानंद के दर्शन के मूल मूल्य:
आधुनिक दुनिया में स्वामी विवेकानंद द्वारा की गई धर्म की व्याख्या उनके सबसे महत्वपूर्ण योगदानों में से एक है। धर्म की उनकी व्याख्या उन्होंने पारलौकिक वास्तविकता के एक सार्वभौमिक अनुभव के रूप में की है जो समग्र मानवता के लिये सामान्य है।
यह सार्वभौमिक अवधारणा धर्म को अंधविश्वास, हठधर्मिता, आडम्बर और असहिष्णुता की पकड़ से मुक्त करती है।
विविधता में एकता को बढ़ावा देने में उनके दर्शन का प्रभाव:
वह पृथ्वी, स्वर्ग, देवता, नरक , भूत आदि जैसे विभिन्न रूपों के अस्तित्व की बुनियादी एकता में विश्वास करते थे और सभी भेदभावों से परे शाश्वत समानता या समरूपता तथा सभी व्यक्तित्वों की एकता की दृढ़ता से वकालत करते थे।
उनका संदेश अनिवार्य रूप से जाति, वर्ग और लिंग के भेद के बिना दूसरों की सेवा करना था। उनका मानना था कि प्रत्येक प्राणी में ईश्वर है और इस प्रकार प्रत्येक प्राणी को विनम्रता और विशेष रूप से गरीबों की सेवा करनी चाहिये। दूसरों की सेवा करने से मानवता की भावना को बढ़ावा मिला जो उन्हें प्रिय थी।
उनका राष्ट्रवाद मानवतावाद और सार्वभौमिकता पर आधारित है, जो भारतीय आध्यात्मिक संस्कृति की दो प्रमुख विशेषताएँ हैं।
पश्चिमी राष्ट्रवाद के विपरीत, जो प्रकृति में धर्मनिरपेक्ष है, स्वामी विवेकानंद का राष्ट्रवाद धर्म पर आधारित है जो भारतीय लोगों का जीवन रक्त है।
उनके राष्ट्रवाद के आधार हैं:
जनता की स्वतंत्रता और समानता के लिये गहरी चिंता जिसके माध्यम से व्यक्ति स्वयं को व्यक्त करता है तथा सार्वभौमिक भाईचारे के आधार पर दुनिया का आध्यात्मिक एकीकरण।
"कर्मयोग" निःस्वार्थ सेवा के माध्यम से राजनीतिक और आध्यात्मिक दोनों तरह की स्वतंत्रता प्राप्त करने के लिये नैतिकता की एक प्रणाली है।
निष्कर्ष:
स्वामी विवेकानंद 19वीं शताब्दी के थे, फिर भी उनका संदेश और उनका जीवन अतीत की तुलना में आज अधिक प्रासंगिक है और शायद भविष्य में भी अधिक प्रासंगिक होगा।
स्वामी विवेकानंद जैसे व्यक्तियों का अस्तित्व उनकी शारीरिक मृत्यु के साथ समाप्त नहीं होता है बल्कि उनका प्रभाव और उनके विचार समय के साथ अंततः उस पूर्णता तक पहुँचते हैं जिसकी उन्होंने परिकल्पना की थी।